Svein Sturla Hungnes

Svein Sturla Hungnes (født 1946) er en norsk skuespiller, teatersjef og instruktør.

Hungnes studerte ved Statens Teaterskole 1966–1970, og hadde enkelte småroller ved Nationaltheatret i studietiden. I praksisåret på teaterskolen fikk han sitt gjennombrudd i Fjernsynsteatret som unggutten Ronny i Arnhold Weskers trilogi.

Etter uteksaminering fra Teaterskolen i 1970 fikk han fast engasjement ved Nationalteatret. Her ble han en av de ledende skuespillerkreftene på 1970- og 1980-tallet. Det var et vidt spenn i rollene han gestaltet; listen omfatter Osvald i Henrik Ibsens Gengangere, Peer Gynt, Puck i William Shakespeares En midtsommernattsdrøm, Mozart i Amadeus og Falk i Edith Rogers syngespillversjon av Henrik Ibsens Kjærlighetens Komedie.

I 1971 ble Hungnes betegnet som et filmfunn for sin filmdebut i Anja Breiens film Voldtekt. Deretter medvirket han i et tyvetalls filmer; av dem er Mors Hus (1974), Kimen (1974), Adjø Solidaritet (1985), Telegrafisten (1993) og Detektor (2000) er de mest kjente.

Etter tyve år som skuespiller gikk han mer og mer over til å regissere. Ved Nationaltheatret satte han opp blant annet Fedra, Romeo og Julie, Et dukkehjem, Fruen fra Havet, Geografi og Kærlighed, Tolvskillingsoperaen, Stones in his pocket og en musikalversjon av På Solsiden.

Som instruktør har han arbeidet ved de fleste teatre i Norge, blant annet Hamlet på Trøndelag Teater, Hedda Gabler og En Folkefiende på Riksteatret, Utlendingen på Teatret Vårt, Victoria på Nordland Teater, Engler i Amerika, Våre Sønner og Yvonne på Rogaland Teater, As you like it, Next to Normal og Evita på Det Norske Teatret, Nordahl Grieg-hyllesten Nordahl i våre hjerter, Peder Påske, sin egen musikalversjon av Kristin Lavransdatter og en rekke andre musikaler på Den Nationale Scene. På Oslo Nye Teater har han, foruten Hedda-pris vinneren Hvem er redd for Virginia Woolf?, og en mengde andre forestillinger, satt opp musikalsuksesser som Cabaret, Chicago, My Fair Lady, West Side Story, Les Miserables, Singin`in the Rain, Spellemann på taket, La cage aux Folles, Guys and Dolls og Den Glade Enke. 

Hungnes var i to år konstituert teatersjef ved Riksteatret, og fra 2002–2009 var han sjef for Oslo Nye Teater.

Fra oppstarten i 1989 hadde Hungnes regien på Peer Gynt-oppsetningen under Peer Gynt-stemnet ved Gålåvannet i Gudbrandsdalen. I 1995 overtok han rollen som Peer, og spilte den i 13 år. Regien hadde han i 25 år. Forestillingen ble vist både i Central Park i New York, og på nasjonalteatret i Seoul. En rekke versjoner og konsertversjoner har dessuten vært spilt i inn- og utland. 

Høsten 2007 var han jurymedlem i Drømmerollen på NRK1, et program som gikk ut på å finne den kvinnelige hovedrollen til en oppsetning av musikalen Singin`in the Rain. Heidi Ruud Ellingsen vant konkurransen, som la grunnlaget for hennes karriere som profesjonell skuespiller og musikalartist.

Hungnes har laget store utendørs og innendørs jubileumsforestillinger, operaforestillinger og eventer.

I 2018 satte han opp sin egen dramatisering av de tre bøkene i Sigrid Undsets romantrilogi Kristin Lavransdatter. ved Den Nationale Scene i Bergen. Sommeren 2022 hadde Hungnes premiere på en utendørsversjon av denne forestillingen på Akershus festnings Karpedammen scene. Forestillingen ble satt opp på nytt på Karpedammen scene sommeren 2023.

 Utmerkelser og priser (utvalg) 
 Utmerkelser 
 60px Ridder av 1. klasse av Sankt Olavs Orden (2004)

 Priser 
 2006: Anders Jahres kulturpris
 2009: Oslo bys kulturpris
 2013: Ibsenstatuetten

 Filmografi 

 Som skuespiller 

 1968: Hennes meget kongelige høyhet
 1969: Faderen
 1969: Himmel og helvete
 1969: Psychedelica Blues
 1971 Voldtekt
 1971: Rødblått paradis
 1974: Mors hus
 1974: Kimen
 1975: Faneflukt
 1978: Hvem har bestemt
 1979: Arven
 1980: Liv og død
 1980: Belønningen
 1981: Julia Julia
 1982: Leve sitt liv
 1982: Henrys bakværelse
 1985: Papirfuglen 
 1985: Adjø solidaritet
 1989: Bryllupsfesten
 1993: Telegrafisten
 : Offshore (TV-serie)
 2000: Detektor
 : Makta (TV-serie) – rollen som Rolf Hansen
Der annet ikke er angitt er det spillefilmer.

 Referanser 

Eksterne lenker 


Kategori:Norske teatersjefer
Kategori:Norske skuespillere
Kategori:Skuespillere ved Nationaltheatret
Kategori:Riddere av 1. klasse av St. Olavs Orden